Potrivit unui comunicat al Administrației Prezidențiale, în conformitate cu prevederile constituționale (art. 91 al. 2 din Constituția României) privind numirea/rechemarea reprezentanţilor diplomatici ai României şi în baza consultărilor cu Primul ministru şi cu ministrul Afacerilor Externe, preşedintele României, Klaus Iohannis, a aprobat următoarele propuneri de rechemare/numire de ambasadori:

a) Rechemări

•Dl. Mihnea Ioan Motoc, ambasador, Reprezentant permanent al României la Uniunea Europeană

•Dl. Iulian Buga, ambasador în SUA

•Dna Maria Ciobanu, ambasador, Şeful Misiunii României pe lângă Oficiul ONU Geneva

•Dna Silvia Davidoiu, ambasador în Republica Austria

•Dna Daniela Grigore Gîtman, ambasador în Republica Cehă

•Dl. Bogdan Mazuru, ambasador în Republica Franceză şi în Principatul Monaco

•Dl . Ion Jinga, ambasador în Regatul Unit al Marii Britanii şi Irlandei de Nord

•Dl. Nicolae Manolescu Apolzan, ambasador, Delegat permanent pe lângă UNESCO

•Dna Răduţa Matache, ambasador în Regatul Suediei

•Dna Simona Miculescu, ambasador, Reprezentant permanent la ONU- New York



b) Numiri

•Dl. Mihnea Ioan Motoc, ambasador extraordinar şi plenipotenţiar în Regatul Unit al Marii Britanii şi Irlandei de Nord

•Dl. Bogdan Mazuru, ambasador extraordinar şi plenipotenţiar în Republica Austria

•Dl. Emil Hurezeanu, ambasador extraordinar şi plenipotentiar în Republica Federală Germania

•Dna Luminiţa Teodora Odobescu, ambasador, Reprezentant permanent al României la Uniunea Europeană

•Dl. Cristian George Maior, ambasador extraordinar şi plenipotenţiar în SUA

•Dl. Adrian Cosmin Vieriţă, Reprezentant permanent pe lângă Oficiul ONU Geneva

•Dna Carmen Liliana Podgorean, ambasador extraordinar şi plenipotenţiar în Republica Argentina şi Republica Paraguay

•Dl. Iulian Buga, ambasador extraordinar şi plenipotenţiar în Regatul Suediei

•Dl. Mihai Constantin Coman, ambasador extraordinar şi plenipotenţiar în Regatul Arabiei Saudite

•Dl. Constantin Mihail Grigorie, ambasador extraordinar şi plenipotenţiar în Republica Cehă

•Dl. Adrian Mihai Cioroianu, ambasador, Delegat permanent pe lângă UNESCO

•Dl. Ion Jinga, ambasador, Reprezentant permanent pe lângă Oficiul ONU

•Dl. Viorel Moşanu, ambasador extraordinar şi plenipotenţiar în Belarus

•Dl. Adrian Davidoiu, ambasador extraordinar şi plenipotenţiar în Regatul Norvegiei

Analistul de politică externă, Radu Carp, spune că numirile nu sunt surprinzătoare. „Sunt numele vehiculate în urmă cu câteva zile. „Sunt toți diplomați de carieră, inclusiv domnul Maior a fost ambasador în Irlanda, în afara de domnul Hurezeanu care nu a mai avut experiență diplomatică, toți sunt diplomați de carieră”, a declarat Radu Carp la Digi24.

Cât despre George Maior, Radu Carp a precizat că a lucrat îndeaproape cu autoritățile americane și cunoaște bine zona. „Cred că e o decizie bună”, a spus Radu Carp.

Andrei Ţărnea, directorul executiv al ASPEN România, a spus la Digi24 că aceste numiri reprezintă „un semnal pozitiv”. „Avem de asemenea un ambasador femeie la Uniunea Europeană, un lucru important”, a declarat Andrei Ţărnea la Digi24.

De asemenea, acesta a spus că George Maior este un politician cu o lungă cariera diplomatică, care a condus un serviciu secret şi a colaborat bine cu americanii. „Toate aceste lucruri îl califică pe domnul Maior ca un cunoscător”, a mai spus Ţărnea.